## La Generalitat activa una web per a agilitzar la inscripció de persones voluntàries en coordinació amb els ajuntaments afectats per la DANA

*** Els voluntaris i voluntàries han d’inscriure’s des d’este dimarts a través d’este [enllaç](https://enterticket.net/voluntariosdana/venta.php?c=368063382757&h=3b6ce1d7f308659)
* La Vicepresidència i Conselleria de Servicis Socials canalitza les sol·licituds diàries d’efectius de cada ajuntament afectat**

La Generalitat ha activat una plataforma per a agilitzar la inscripció de persones voluntàries en coordinació amb els ajuntaments afectats per la DANA que, des d’este dimarts, han d’inscriure’s a través d’este [enllaç](https://enterticket.net/voluntariosdana/venta.php?c=368063382757&h=3b6ce1d7f308659), al qual es pot accedir des de la web [Som Solidaritat](https://presidencia.gva.es/va/somsolidaritat).

La Vicepresidència i Conselleria de Servicis Socials, Igualtat i Vivenda, en col·laboració amb la Plataforma del Voluntariat de la Comunitat Valenciana, canalitza així les sol·licituds diàries d’efectius dels ajuntaments, amb qui contacta prèviament per a coordinar i conéixer quants efectius civils requerixen en cada jornada.

El sistema funciona igual que les plataformes de compra d’entrades de museus o peticions de cita mèdica, de manera que cada voluntari o voluntària pot reservar el dia i tram d’hores en què vol aportar el seu treball humanitari.

Una vegada cobert el nombre d’efectius necessaris en cada jornada, el sistema no permet subscripcions fins als dies successius, segons la demanda municipal.

Després de la subscripció, els voluntaris han d’acudir directament al punt de coordinació de voluntariat habilitat en la Ciutat de les Arts i les Ciències arreplegar l’equipament que facilita la Generalitat i pujar a l’autobús assignat.

L’objectiu d’este sistema digital és canalitzar i optimitzar l’enorme marea solidària sorgida en la societat civil valenciana per a participar en les tasques de neteja dels municipis assolats per la DANA. Des de l’inici de la catàstrofe, la Generalitat ha mobilitzat més de 12.500 persones voluntàries.

Fecha: 05/11/2024